जनपद कासगंज के थाना अमांपुर के गांव रानामऊ निवासी पूर्व विधायक अनार सिंह दिवाकर (57) शनिवार की दोपहर करीब साढ़े तीन बजे किराये की गाड़ी से होटल शिखर में रुकने के लिए आए थे। होटल पर तैनात मैनेजर ने उन्हें दूसरे तल के कमरा संख्या 403 आवंटित किया था। कमरे में जाने के बाद शाम तक वह कमरे से बाहर नहीं निकले। रविवार की सुबह करीब सवा छह बजे उन्होंने होटल की किचिन में फोन पर चाय लाने का आर्डर दिया। मोनू नाम के वेटर ने उन्हें चाय दी। होटल के मैनेजर प्रवेंद्र ने बताया कि सुबह करीब नौ बजे अनार सिंह से नाश्ता का आर्डर लेने के लिए गया था। इस समय कमरे का गेट हल्का सा खुला हुआ था। जैसे ही उसने कमरा खोलकर अंदर प्रवेश किया सामने बैड पर पूर्व विधायक बेड पर खून से लथपथ एक ओर झुके हुए पड़े थे। रिवाल्वर उनके सीधे हाथ के पास पड़ी हुई थी। वेटर ने तुरंत इस मामले की जानकारी काउंटर पर बैठे मैनेजर को दी।